Likumprojekts

**Korupcijas novēršanas un apkarošanas biroja likums**

**I nodaļa**

**Vispārīgie noteikumi**

**1. pants. Korupcijas jēdziens un likuma mērķis**

(1) Korupcija šā likuma izpratnē ir kukuļošana vai jebkura cita valsts amatpersonas rīcība, kas vērsta uz to, lai, izmantojot dienesta stāvokli, savas pilnvaras vai pārsniedzot tās, iegūtu nepelnītu labumu sev vai citām personām.

(2) Šā likuma mērķis ir noteikt Korupcijas novēršanas un apkarošanas biroja (turpmāk – Birojs) tiesisko statusu un darbību, lai kompleksi risinātu korupcijas novēršanu un apkarošanu, kā arī lai kontrolētu politisko organizāciju (partiju) un to apvienību finansēšanas noteikumu izpildi un priekšvēlēšanu aģitācijai, aģitācijai pirms tautas nobalsošanas, aģitācijai par likuma ierosināšanu vai aģitācijai par Saeimas atsaukšanas ierosināšanu noteikto ierobežojumu izpildi.

**2. pants. Biroja statuss**

(1) Birojs ir Ministru kabineta institucionālā pārraudzībā esoša tiešās pārvaldes iestāde, kas pilda šajā likumā noteiktās funkcijas korupcijas novēršanā un apkarošanā, kā arī politisko organizāciju (partiju) un to apvienību finansēšanas noteikumu izpildes un priekšvēlēšanu aģitācijai, aģitācijai pirms tautas nobalsošanas, aģitācijai par likuma ierosināšanu vai aģitācijai par Saeimas atsaukšanas ierosināšanu noteikto ierobežojumu izpildes kontrolē.

(2) Valsts pārvaldes iekārtas likuma regulējums attiecas uz Biroju, ciktāl šajā likumā nav noteikts citādi. Ministru kabinets institucionālo pārraudzību īsteno ar Ministru prezidenta starpniecību. Pārraudzība ietver Ministru prezidenta tiesības pārbaudīt Biroja priekšnieka pieņemto pārvaldes lēmumu tiesiskumu un uzdot Biroja priekšniekam atcelt prettiesisku pārvaldes lēmumu vai prettiesiskas bezdarbības gadījumā uzdot pieņemt pārvaldes lēmumu gadījumos, kas nav saistīti ar šajā likumā noteikto Biroja funkciju īstenošanu (šā likuma 12., 13., 14. un 15. pants).

(3) Ja Biroja priekšnieks nepiekrīt Ministru prezidenta lēmumam (šā panta otrā daļa), Biroja priekšnieks ir tiesīgs lūgt šā likuma 4. panta trešajā daļā minētās komisijas atzinumu. Komisija atzinumu sniedz Ministru kabinetam. Ministru kabineta lēmums ir galīgs.

(4) Birojs ir operatīvās darbības subjekts.

**II nodaļa**

**Biroja struktūra, amatpersonas un darbinieki**

**3. pants. Biroja struktūra**

Biroja struktūru nosaka Biroja reglaments. Biroja sastāvā ir centrālais aparāts un teritoriālās nodaļas.

**4. pants. Biroja priekšnieks**

(1) Biroja priekšnieks vada Biroja darbu un atbild par šajā likumā noteikto Biroja funkciju efektīvu izpildi. Biroja priekšnieku pēc Ministru kabineta ieteikuma uz pieciem gadiem amatā ieceļ Saeima. Biroja priekšnieku atbrīvo no amata Saeima šajā likumā noteiktajā kārtībā.

(2) Uz Biroja priekšnieka amatu Ministru kabinets izsludina atklātu konkursu. Ministru kabinets nosaka Biroja priekšnieka amata pretendentu pieteik­šanās nosacījumus un kārtību, kā arī pretendentu atlases un vērtēšanas kārtību.

(3) Biroja priekšnieka amata pretendentu atlasi veic komisija, kuru vada Valsts kancelejas direktors un kuras sastāvā ir Augstākās tiesas priekšsēdētājs, ģenerālprokurors, Satversmes aizsardzības biroja direktors un Drošības policijas priekšnieks. Komisija pēc Saeimas, Ministru kabineta, Ministru prezidenta vai ģenerālprokurora ierosinājuma sniedz atzinumu arī par citiem šajā likumā noteiktajiem jautājumiem, kas saistīti ar Biroja priekšnieka darbības izvērtēšanu un Biroja efektīvas darbības nodrošināšanu. Komisijas sekretariāta funkcijas nodrošina Valsts kanceleja.

(4) Par Biroja priekšnieka amata pretendentu var izvirzīt personu, kura atbilst šādām obligātajām prasībām:

1) ir Latvijas pilsonis ar nevainojamu reputāciju;

2) pārvalda latviešu valodu un vismaz divas svešvalodas;

3) ieguvusi augstāko profesionālo vai akadēmisko izglītību (izņemot pirmā līmeņa profesionālo izglītību) un jurista kvalifikāciju un uzkrājusi amatam atbilstošu darba pieredzi, no tās vismaz triju gadu pieredzi vadošā amatā valsts pārvaldē vai tiesību aizsardzības jomā;

4) nav sasniegusi likumā noteikto pensijas vecumu;

5) nav sodīta par noziedzīgu nodarījumu (neatkarīgi no sodāmības noņemšanas vai dzēšanas);

6) nav notiesāta par noziedzīgu nodarījumu, atbrīvojot no soda;

7) nav saukta pie kriminālatbildības, izņemot gadījumu, ja persona ir saukta pie kriminālatbildības, bet kriminālprocess pret to ir izbeigts uz reabilitējoša pamata;

8) nav vai nav bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs;

9) nav un nav bijusi ar likumu vai tiesas nolēmumu aizliegtas organizācijas dalībnieks;

10) atbilst likumā noteiktajām prasībām, lai saņemtu speciālo atļauju pieejai valsts noslēpumam.

(5) Biroja priekšnieks veic Valsts pārvaldes iekārtas likuma 17. panta pirmajā un otrajā daļā noteiktās tiešās pārvaldes iestādes vadītāja funkcijas, kā arī:

1) bez īpaša pilnvarojuma pārstāv Biroju;

2) bez īpaša saskaņojuma ar Ministru prezidentu izdod Biroja iekšējos normatīvos aktus;

3) nosaka lietu izskatīšanas un lēmumu pieņemšanas piekritību Birojā;

4) ne retāk kā reizi gadā iesniedz Ministru kabinetā un Saeimā ziņojumu par Biroja darbības rezultātiem tā funkciju izpildē, Biroja personālpolitikas attīstību un budžeta līdzekļu izlietojumu. Uz ziņojuma izskatīšanu Ministru kabinetā un Saeimā uzaicina arī ģenerālprokuroru. Ja nepieciešams, šā panta trešajā daļā minētā komisija sniedz Ministru kabinetam un Saeimai atzinumu par Biroja priekšnieka ziņojumu.

(6) Biroja priekšnieka prombūtnes laikā viņa pienākumus pilda Biroja priekšnieka vietnieks.

(7) Biroja priekšnieka amata pilnvaras bez īpaša lēmuma izbeidzas:

1) pēc trim mēnešiem no dienas, kad Biroja priekšnieks Ministru prezi­dentam un Saeimas priekšsēdētājam iesniedzis iesniegumu par atteikšanos no amata;

2) ja beidzas likumā noteiktais pilnvaru termiņš;

3) ja Saeima ievēlējusi, iecēlusi vai apstiprinājusi viņu citā amatā, vienlaikus atbrīvojot no iepriekšējā amata;

4) ja spēkā stājies notiesājošs tiesas spriedums;

5) ja iestājusies nāve.

(8) Biroja priekšnieku ar Saeimas lēmumu var atbrīvot no amata, ja šajā likumā noteiktajā kārtībā konstatē, ka:

1) pildot dienesta pienākumus, viņš ir pieļāvis tīšu likuma pārkāpumu vai nolaidību, kā rezultātā iestājušās būtiskas kaitīgas sekas;

2) neatbilst šā likuma 4. panta ceturtajā daļā noteiktajām prasībām;

3) piedalās politisko organizāciju (partiju) vai to apvienību darbībā;

4) nav ievērojis likumā "Par interešu konflikta novēršanu valsts amat­personu darbībā" noteiktos ierobežojumus un aizliegumus, kā rezultātā iestājušās būtiskas kaitīgas sekas;

5) sasniedzis valsts noteikto pensijas vecumu, izņemot gadījumu, ja par atstāšanu amatā uz noteiktu laiku ir pieņemts pamatots Saeimas lēmums;

6) viņš pārejošas darbnespējas dēļ nav pildījis amata pienākumus ilgāk par četriem mēnešiem pēc kārtas vai sešus mēnešus viena gada periodā.

(9) Pēc Saeimas, Ministru kabineta, Ministru prezidenta vai ģenerāl­prokurora ierosinājuma šā panta astotās daļas 1., 2., 3., 4. un 6. punktā minētos iemeslus Biroja priekšnieka atbrīvošanai no amata izvērtē šā panta trešajā daļā minētā komisija un sniedz atzinumu Saeimai, ja konstatē šā panta sestās daļas 1., 2., 3., 4. un 6. punktā minētos iemeslus Biroja priekšnieka atbrīvošanai no amata. Saeima, ja nepieciešams, izveido parlamentārās izmeklēšanas komisiju Saeimas kārtības rullī noteiktajā kārtībā.

(10) Saeimas lēmums par Biroja priekšnieka atbrīvošanu no amata nav pārsūdzams.

(11) Sešus mēnešus pirms Biroja priekšnieka amata pilnvaru termiņa beigām Biroja priekšnieks iesniedz Saeimā šā likuma 4. panta piektās daļas 4. punktā paredzēto ziņojumu. Pēc minētā ziņojuma uzklausīšanas, kā arī ģenerālprokurora un Ministru prezidenta viedokļa uzklausīšanas Saeima var lemt par Biroja priekšnieka pilnvaru termiņa pagarināšanu uz vēl vienu termiņu.

**5. pants. Biroja amatpersonas un darbinieki**

(1) Birojā nodarbinātie ir Biroja amatpersonas un darbinieki. Biroja amatpersonas, kas nodrošina Biroja funkciju izpildi un atbild par to, ir Biroja priekšnieks, viņa vietnieki, centrālā aparāta nodaļu un teritoriālo nodaļu vadītāji, izmeklētāji un speciālisti. Biroja darbinieki ir pārējie Birojā nodarbinātie.

(2) Biroja amatpersonas un darbinieki atrodas valsts dienestā, un to dienesta tiesiskajām attiecībām piemēro darba tiesiskās attiecības regulējošo normatīvo aktu normas, kas nosaka vienlīdzīgu tiesību principu, atšķirīgas attieksmes aizlieguma principu, darba un atpūtas laiku, darba samaksu, darbinieka materiālo atbildību un termiņus, un aizliegumu radīt nelabvēlīgas sekas, ciktāl to nenosaka šis likums, Valsts un pašvaldību institūciju amatpersonu un darbinieku atlīdzības likums vai Valsts pārvaldes iekārtas likums.

(3) Uz Biroja amatpersonas amatu (izņemot Biroja priekšnieka amatu), var pretendēt persona, kura atbilst šādām obligātajām prasībām:

1) ir Latvijas pilsonis;

2) pārvalda latviešu valodu un vismaz vienu svešvalodu;

3) ieguvusi augstāko izglītību un uzkrājusi amatam atbilstošu darba pieredzi;

4) nav sasniegusi likumā noteikto pensijas vecumu;

5) nav sodīta par noziedzīgu nodarījumu (neatkarīgi no sodāmības noņemšanas vai dzēšanas);

6) nav notiesāta par noziedzīgu nodarījumu, atbrīvojot no soda;

7) nav saukta pie kriminālatbildības, izņemot gadījumu, ja persona ir saukta pie kriminālatbildības, bet kriminālprocess pret to ir izbeigts uz reabilitējoša pamata;

8) nav un nav bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs;

9) nav un nav bijusi ar likumu vai tiesas nolēmumu aizliegtas organizācijas dalībnieks.

(4) Uz Biroja darbinieka amatu var pretendēt persona, kura atbilst šādām obligātajām prasībām:

1) ir Latvijas pilsonis;

2) pārvalda latviešu valodu;

3) ieguvusi vismaz vidējo izglītību un uzkrājusi amatam atbilstošu darba pieredzi;

4) nav sasniegusi likumā noteikto pensijas vecumu;

5) nav sodīta par noziedzīgu nodarījumu (neatkarīgi no sodāmības noņemšanas vai dzēšanas);

6) nav notiesāta par noziedzīgu nodarījumu, atbrīvojot no soda;

7) nav saukta pie kriminālatbildības, izņemot gadījumu, ja persona ir saukta pie kriminālatbildības, bet kriminālprocess pret to ir izbeigts uz reabilitējoša pamata;

8) nav un nav bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs;

9) nav un nav bijusi ar likumu vai tiesas nolēmumu aizliegtas organizācijas dalībnieks.

(5) Biroja priekšnieks nosaka pretendentu uz Biroja amatpersonas vai darbinieka amatu atlases kārtību.

(6) Biroja amatpersonas un darbinieki atbilst prasībām, kādas paredzētas likumā "Par valsts noslēpumu", lai saņemtu speciālo atļauju pieejai valsts noslēpumam.

**6. pants. Biroja amatpersonu un darbinieku dienesta attiecībām piemērojamais regulējums**

(1) Birojā nodarbinātie ir Biroja amatpersonas un darbinieki. Biroja amat­personas, kas nodrošina Biroja funkciju izpildi un atbild par to, ir Biroja priekšnieks, viņa vietnieki, centrālā aparāta nodaļu un teritoriālo nodaļu vadītāji, izmeklētāji un speciālisti. Biroja darbinieki ir pārējie Birojā nodarbinātie.

(2) Biroja amatpersonas un darbinieki atrodas valsts dienestā, un to dienesta attiecību noregulēšanai piemēro Valsts dienesta likumu, ciktāl šajā likumā nav noteikts citādi. Piemērojot Valsts dienesta likuma normas Birojā nodarbinātajiem gadījumos, kad minētajā likumā regulējums ir atšķirīgs ierēdņiem un darbinie­kiem, uz Biroja amatpersonām attiecina minētā likuma regulējumu, kas attiecas uz ierēdņiem (izņemot tiesības uz pastāvīgu civildienestu un ierēdņa solījumu), bet uz Biroja darbiniekiem – regulējumu, kas attiecas uz darbiniekiem.

(3) Pretendentu atlasē papildus Valsts dienesta likumā noteiktajām metodēm Birojs ir tiesīgs piemērot arī citas pretendentu atlases metodes, kuras nosaka Biroja priekšnieks. Uz Biroja amatpersonām un darbiniekiem neattiecas Valsts dienesta likumā paredzētais regulējums par pārcelšanu valsts interesēs citā amatā citā iestādē.

(4) Biroja centrālā aparāta amatpersonas un darbiniekus, kā arī teritoriālo nodaļu vadītājus ieceļ amatā un atbrīvo no amata Biroja priekšnieks. Biroja teritoriālo nodaļu amatpersonas un darbiniekus pēc attiecīgās teritoriālās nodaļas vadītāja ieteikuma ieceļ amatā un atbrīvo no amata Biroja priekšnieks.

(5) Biroja amatpersonas un darbinieki atbilst prasībām, kādas paredzētas likumā "Par valsts noslēpumu", lai saņemtu speciālo atļauju pieejai valsts noslēpumam.

(6) Biroja priekšnieka lēmumu par Biroja amatpersonas vai darbinieka atbrīvošanu no amata attiecīgā Biroja amatpersona vai darbinieks var pārsūdzēt tiesā Administratīvā procesa likumā noteiktajā kārtībā.

(7) Biroja amatpersonu un darbinieku dienesta attiecību izbeigšanai un atbrīvošanai no dienesta nav nepieciešama arodbiedrības piekrišana.

**7. pants. Biroja amatpersonu un darbinieku atstādināšana no pienākumu izpildes**

(1) Biroja amatpersonu vai darbinieku no pienākumu izpildes var atstādināt Biroja priekšnieks Valsts dienesta likumā noteiktajā kārtībā.

(2) Biroja priekšnieku var atstādināt no pienākumu izpildes ar ģenerāl­prokurora lēmumu, ja attiecībā pret Biroja priekšnieku ir uzsākta krimināl­vajāšana vai viņam piemērots ar brīvības atņemšanu saistīts drošības līdzeklis. Atlīdzības izmaksu Biroja priekšnieka atstādināšanas gadījumā nosaka saskaņā ar Valsts dienesta likumā noteikto kārtību.

**8. pants. Biroja amatpersonu un darbinieku iecelšana amatā un atbrīvošana no amata**

(1) Biroja centrālā aparāta amatpersonas un darbiniekus, kā arī teritoriālo nodaļu vadītājus ieceļ amatā un atbrīvo no amata Biroja priekšnieks. Biroja teritoriālo nodaļu amatpersonas un darbiniekus pēc attiecīgās teritoriālās nodaļas vadītāja ieteikuma ieceļ amatā un atbrīvo no amata Biroja priekšnieks.

(2) Biroja amatpersonas (izņemot Biroja priekšnieku) vai darbinieka dienesta attiecības Birojā izbeidzas:

1) ja Biroja amatpersona un darbinieks ar Biroja priekšnieka lēmumu tiek atbrīvots no amata:

a) pēc paša vēlēšanās,

b) sakarā ar termiņa izbeigšanos,

c) sakarā ar pārbaudes neizturēšanu,

d) sakarā ar neatbilstību amatam,

e) sakarā ar to, ka darba izpildes vērtējuma rezultāta kritēriji ir neapmierinoši,

f) sakarā ar amatpersonas vai darbinieka neatbilstību šajā likumā noteiktajām obligātajām prasībām (šā likuma 5. panta trešā, ceturtā un piektā daļa),

g) sasniedzot valsts noteikto pensijas vecumu, izņemot gadījumus, ja par attiecīgās amatpersonas vai darbinieka atstāšanu amatā uz noteiktu laiku ir pieņemts pamatots lēmums,

h) sakarā ar Biroja amatpersonas vai darbinieka amata likvidāciju vai amatpersonu vai darbinieku skaita samazināšanu,

i) sakarā ar to, ka amatpersona vai darbinieks pārejošas darbnespējas dēļ nav pildījis amata pienā­kumus ilgāk par četriem mēnešiem pēc kārtas vai sešus mēnešus viena gada periodā,

j) atbrīvošanu no amatpersonas vai darbinieka amata piemērojot kā discip­linārsodu,

k) sakarā ar ievēlēšanu amatā valsts vai pašvaldības iestādē,

l) sakarā ar nereabilitējošu notiesājošu tiesas spriedumu vai prokurora priekšrakstu par sodu krimināllietā,

m) sakarā ar to, ka nespēj veikt amata pienākumus veselības stāvokļa dēļ, un to apliecina ārsta atzinums;

2) sakarā ar amatpersonas vai darbinieka nāvi;

3) pamatojoties uz Biroja priekšnieka un amatpersonas vai darbinieka vienošanos, kuru apliecina ar rakstveida piekrišanu.

(4) Biroja priekšnieka lēmumu par Biroja amatpersonas vai darbinieka atbrīvošanu no amata Biroja amatpersona vai darbinieks var pārsūdzēt tiesā Administratīvā procesa likumā noteiktajā kārtībā.

(5) Biroja amatpersonu un darbinieku dienesta attiecību izbeigšanai un atbrīvošanai no dienesta nav nepieciešama arodbiedrības piekrišana.

(6) Ja pret Biroja amatpersonu vai darbinieku piemērots ar brīvības atņem­šanu saistīts drošības līdzeklis vai uzsākta kriminālvajāšana, Biroja priekšnieks var atstādināt to (ģenerālprokurors – Biroja priekšnieku) no amata pienākumu izpildes, apturot atalgojuma izmaksu par turpmāko laiku no atstādināšanas dienas.

(7) Ja šā panta sestajā daļā noteiktajā kārtībā atstādināto Biroja amat­personu vai darbinieku tiesa atzīst par vainīgu noziedzīga nodarījuma izdarīšanā, atalgojumu par atstādināšanas laiku neizmaksā un attiecīgā amatpersona vai darbinieks uzskatāms par atbrīvotu no atstādināšanas dienas. Attaisnošanas gadījumā Biroja amatpersonai vai darbiniekam izmaksā atalgojumu par atstādi­nāšanas laiku.

**9. pants.****Biroja amatpersonu un darbinieku darbības un tās rezultātu novērtēšana**

(1) Biroja amatpersonu un darbinieku darbības un tās rezultātu novērtē­šanu katru gadu veic amatpersonas vai darbinieka tiešais vadītājs vai Biroja priekšnieka izveidota vērtēšanas komisija. Uz Biroja priekšnieku darbības un tās rezultātu novērtēšana neattiecas.

(2) Biroja priekšnieka vietnieku darbības un tās rezultātu novērtēšanai Biroja priekšnieks izveido un vada komisiju, kuras sastāvā iekļauj pārstāvjus no Valsts kancelejas, Augstākās tiesas, Ģenerālprokuratūras, Satversmes aizsardzības biroja un Drošības policijas.

(3) Biroja amatpersonu un darbinieku darbības un tās rezultātu novērtēšanā piemēro normatīvos aktus, kas regulē valsts tiešās pārvaldes iestādēs nodarbināto darba izpildes novērtēšanu.

(4) Novērtēšanas rezultātu izmanto par pamatu lēmumam par valsts dienesta attiecību turpināšanu vai izbeigšanu, pārcelšanu citā amatā, atlīdzības noteikšanu.

**10. pants. Biroja amatpersonu un darbinieku apliecības un žetoni**

(1) Biroja amatpersonām un darbiniekiem ir dienesta apliecība. Dienesta apliecības aprakstu un paraugu nosaka Ministru kabinets, bet izsniegšanas un izmantošanas kārtību – Biroja priekšnieks.

(2) Biroja amatpersonām ir žetoni. Žetona aprakstu un paraugu nosaka Ministru kabinets, bet izsniegšanas un izmantošanas kārtību – Biroja priekšnieks. Biroja amatpersonas pilnvaru apliecināšanai izmanto žetonu kopā ar dienesta apliecību.

**11. pants. Biroja amatpersonu un darbinieku darba izpildes novērtējums**

(1) Biroja amatpersonu un darbinieku darba izpildi novērtē Valsts dienesta likumā noteiktajā kārtībā, ciktāl šajā likumā nav noteikts citādi. Uz Biroja priekšnieku darba izpildes novērtēšanas regulējums neattiecas.

(2) Biroja priekšnieka vietnieku darba izpildes novērtēšanai Biroja priekšnieks izveido un vada komisiju, kuras sastāvā iekļauj pārstāvjus no Valsts kancelejas, Augstākās tiesas, Ģenerālprokuratūras, Satversmes aizsardzības biroja un Drošības policijas.

**III nodaļa**

**Biroja kompetence**

**12. pants. Biroja funkcijas korupcijas novēršanā**

(1) Birojs korupcijas novēršanā veic šādas funkcijas:

1) izstrādā politikas plānošanas dokumentus korupcijas novēršanas un apkarošanas jomā;

2) koordinē apstiprinātajos politikas plānošanas dokumentos korupcijas novēršanas un apkarošanas jomā minēto institūciju sadarbību, lai nodrošinātu politikas plānošanas dokumentu izpildi;

3) kontrolē likuma "Par interešu konflikta novēršanu valsts amatpersonu darbībā" izpildi, kā arī citos normatīvajos aktos valsts amatpersonām noteikto papildu ierobežojumu ievērošanu;

4) sagatavo un koordinē ārvalstu un starptautisko institūciju finanšu palīdzības projektus;

5) atbilstoši kompetencei pārbauda sūdzības un iesniegumus, kā arī veic Valsts prezidenta, Saeimas, Ministru kabineta un ģenerālprokurora ierosinātās pārbaudes;

6) apkopo un analizē informāciju par veiktajām pārbaudēm, valsts amat­personu iesniegtajām deklarācijām, konstatētajiem pārkāpumiem to iesniegšanā un likumā noteikto ierobežojumu neievērošanu;

7) analizē valsts iestāžu praksi korupcijas novēršanā un atklātos korupcijas gadījumus, iesniedz attiecīgajām publiskās personas institūcijām priekšlikumus konstatēto trūkumu novēršanai;

8) izstrādā ieteikumus korupcijas novēršanai un apkarošanai publiskās personas institūcijās;

9) apkopo un analizē citu valstu pieredzi korupcijas novēršanā un apkarošanā;

10) analizē normatīvos aktus un normatīvo aktu projektus, ierosina izdarīt tajos grozījumus, kā arī iesniedz priekšlikumus jaunu normatīvo aktu projektu izstrādāšanai;

11) veic sabiedriskās domas izpēti un analīzi;

12) izglīto sabiedrību korupcijas novēršanas un apkarošanas jomā;

13) informē sabiedrību par korupcijas attīstības tendencēm un atklātajiem korupcijas gadījumiem, kā arī par veiktajiem pasākumiem korupcijas novēršanai un apkarošanai;

14) atbilstoši kompetencei izvērtē citu institūciju veikto pārbaužu saturu un rezultātus;

15) likumā "Par interešu konflikta novēršanu valsts amatpersonu darbībā" noteiktajā apjomā pārbauda valsts amatpersonu deklarācijas.

**13. pants. Biroja funkcijas korupcijas apkarošanā**

(1) Birojs korupcijas apkarošanā pilda šādas funkcijas:

1) likumā noteiktajos gadījumos sauc valsts amatpersonas pie adminis­tratīvās atbildības un piemēro sodus par administratīvajiem pārkāpumiem korupcijas novēršanas jomā;

2) veic izmeklēšanu un operatīvo darbību, lai atklātu Krimināllikumā paredzētos noziedzīgos nodarījumus valsts institūciju dienestā, ja tie ir saistīti ar korupciju.

(2) Ar likumu noteiktajiem citiem operatīvās darbības subjektiem ir pienā­kums pēc Biroja pieprasījuma nodrošināt Biroja funkciju izpildei nepieciešamo operatīvās darbības pasākumu veikšanu sevišķajā veidā.

[**14. pants**](http://likumi.lv/doc.php?id=61679#p9)**. Biroja funkcijas politisko organizāciju (partiju) un to apvienību finansēšanas noteikumu izpildes kontrolē**

Birojs, kontrolējot politisko organizāciju (partiju) un to apvienību finan­sēšanas noteikumu izpildi, veic šādas funkcijas:

1) kontrolē Politisko organizāciju (partiju) finansēšanas likuma izpildi;

2) likumā noteiktajos gadījumos sauc vainīgās personas pie adminis­tratīvās atbildības un piemēro sodus;

3) veic izmeklēšanu un operatīvo darbību, lai atklātu Krimināllikumā paredzētos noziedzīgos nodarījumus, ja tie saistīti ar politisko organizāciju (partiju) un to apvienību finansēšanas noteikumu pārkāpumu un ja saskaņā ar likumu tie nav valsts drošības iestāžu kompetencē;

4) atbilstoši kompetencei pārbauda sūdzības un iesniegumus, kā arī veic Valsts prezidenta, Saeimas, Ministru kabineta un ģenerālprokurora ierosinātās pārbaudes;

5) apkopo un analizē sagatavoto informāciju par politisko organizāciju (partiju) un to apvienību iesniegtajām finansiālās darbības deklarācijām, konsta­tētajiem pārkāpumiem to iesniegšanā un likumā noteikto ierobežojumu neievē­rošanu;

6) analizē normatīvos aktus un normatīvo aktu projektus, ierosina izdarīt tajos grozījumus, kā arī iesniedz priekšlikumus jaunu normatīvo aktu projektu izstrādāšanai;

7) veic sabiedriskās domas izpēti un analīzi;

8) izglīto sabiedrību politisko organizāciju (partiju) un to apvienību finansēšanas jomā;

9) informē sabiedrību par atklātajiem politisko organizāciju (partiju) un to apvienību finansēšanas noteikumu pārkāpumiem, kā arī par veiktajiem pasāku­miem to novēršanai.

**15. pants. Biroja funkcijas priekšvēlēšanu aģitācijas un aģitācijas pirms tautas nobalsošanas, aģitācijas par likuma ierosināšanu vai aģitācijas par Saeimas atsaukšanas ierosināšanu kontrolē**

Birojs, kontrolējot priekšvēlēšanu aģitācijai (pirms Saeimas, Eiropas Parlamenta un pašvaldību vēlēšanām), aģitācijai pirms tautas nobalsošanas, aģitācijai par likuma ierosināšanu vai aģitācijai par Saeimas atsaukšanas ierosināšanu noteikto ierobežojumu izpildi, veic šādas funkcijas:

1) atbilstoši likumos par priekšvēlēšanu aģitāciju, aģitāciju pirms tautas nobalsošanas, aģitāciju par likuma ierosināšanu vai aģitāciju par Saeimas atsaukšanas ierosināšanu noteiktajai kompetencei kontrolē aģitācijai noteikto ierobežojumu ievērošanu;

2) sastāda protokolus par administratīvajiem pārkāpumiem, ko izdarījušas ar politiskajām organizācijām un to apvienībām nesaistītas personas;

3) atbilstoši kompetencei izskata iesniegumus;

4) apkopo un analizē informāciju par konstatētajiem pārkāpumiem;

5) informē sabiedrību par priekšvēlēšanu aģitācijas, aģitācijas pirms tautas nobalsošanas, aģitācijas par likuma ierosināšanu vai aģitācijas par Saeimas atsaukšanas ierosināšanu noteikumiem, kas jāievēro ar politiskajām organizācijām un to apvienībām nesaistītām personām;

6) informē sabiedrību par atklātajiem priekšvēlēšanu aģitācijas, aģitācijas pirms tautas nobalsošanas, aģitācijas par likuma ierosināšanu vai aģitācijas par Saeimas atsaukšanas ierosināšanu noteikumu pārkāpumiem, kā arī par veiktajiem pasākumiem to novēršanai.

**16. pants. Biroja amatpersonu tiesības**

(1) Biroja amatpersonai atbilstoši kompetencei ir tiesības:

1) veikt izmeklēšanu Kriminālprocesa likumā noteiktajā kārtībā;

2) veikt likumā noteikto operatīvo darbību, lai atklātu un novērstu nozie­dzīgos nodarījumus korupcijas un politisko organizāciju (partiju) un to apvienību finansēšanas jomā;

3) sastādīt administratīvos protokolus par atklātajiem pārkāpumiem, izskatīt administratīvo pārkāpumu lietas un uzlikt administratīvos sodus par pārkā­pumiem, kuru izskatīšana saskaņā ar Latvijas Administratīvo pārkāpumu kodeksu ir piekritīga Birojam;

4) pieprasīt un saņemt bez maksas no valsts pārvaldes un pašvaldību iestādēm, komersantiem, organizācijām, amatpersonām un citām personām informāciju, dokumentus un citus materiālus neatkarīgi no to slepenības režīma;

5) Kredītiestāžu likumā noteiktajos gadījumos un kārtībā pieprasīt un saņemt bez maksas informāciju no kredītiestādēm;

6) brīvi iepazīties ar reģistrētajās datubāzēs esošo visu veidu informāciju, kuras reģistrācija noteikta normatīvajos aktos, neatkarīgi no tās piederības;

7) iegūt, saņemt, reģistrēt, apstrādāt, apkopot, analizēt un glabāt Biroja funkciju izpildei nepieciešamo informāciju, kuras izmantošanas kārtību nosaka Biroja priekšnieks;

8) ja personas rīcībā ir konstatētas pazīmes, kas liecina par prettiesiskas darbības iespējamību, izteikt personai brīdinājumu par likuma pārkāpuma nepieļaujamību;

9) uzrādot dienesta apliecību, brīvi apmeklēt valsts pārvaldes un pašvaldību iestādes, kā arī Latvijas teritorijā izvietotās juridiskajām un fiziskajām personām piederošās vai to lietošanā esošās ražošanas telpas, noliktavas, tirdzniecības un citas nedzīvojamās telpas;

10) ja nepieciešams, korupcijas apkarošanas un politisko organizāciju (partiju) un to apvienību finansēšanas kontroles funkciju izpildei bez atlīdzības izmantot publiskai personai, publiskas personas kapitālsabiedrībai, bet izņēmuma gadījumos arī citām personām piederošos sakaru līdzekļus un plašsaziņas līdzekļus. Izdevumus par citām personām piederošo sakaru līdzekļu un plašsaziņas līdzekļu izmantošanu atlīdzina, ja īpašnieks to pieprasa;

11) steidzamos gadījumos ar transportlīdzekļa vadītāja piekrišanu izmantot iestādēm, organizācijām vai privātpersonām piederošos transportlīdzekļus (izņemot ārvalstu diplomātisko un konsulāro pārstāvniecību un starptautisko organizāciju pārstāvniecību transportlīdzekļus, kā arī speciālos transportlīdzekļus) braukšanai uz notikuma vietu vai personu nogādāšanai ārstniecības iestādē, ja tām steidzami nepieciešama medicīniskā palīdzība, kā arī tādu personu vajāšanai, kuras izdarījušas noziedzīgus nodarījumus, un aizturēto neatliekamai nogādāšanai policijas iestādē;

12) glabāt un nēsāt dienesta vai personiskos šaujamieročus, kā arī pielietot šaujamieročus un lietot fizisku spēku un speciālos līdzekļus atbilstoši likumam "Par policiju";

13) izsaukt uz Biroju jebkuru personu saistībā ar lietu un materiālu izskatīšanu. Ja attiecīgā persona pēc izsaukuma saņemšanas bez attaisnojoša iemesla neierodas, atvest to piespiedu kārtā;

14) prasīt, lai persona pārtrauc likumpārkāpumus un citu rīcību, kas traucē Biroja amatpersonu un darbinieku pilnvaru izpildi, kā arī lietot pret likum­pārkāpēju paredzētos piespiedu līdzekļus;

15) pildot korupcijas apkarošanas un politisko organizāciju (partiju) un to apvienību finansēšanas kontroles funkcijas, pārbaudīt personu apliecinošus dokumentus;

16) izsludināt un izmaksāt atlīdzību par palīdzību noziedzīga nodarījuma atklāšanā un noziedzīgu nodarījumu izdarījušas personas aizturēšanā;

17) ar ģenerālprokurora vai viņa pilnvarota prokurora starpniecību izmek­lēšanas turpināšanai nodot citai izmeklēšanas iestādei uzsāktā kriminālprocesa materiālus vai izmeklēšanas turpināšanai pārņemt no citas izmeklēšanas iestādes Biroja kompetencei atbilstošā uzsāktā kriminālprocesa materiālus;

18) normatīvajos aktos noteiktajā kārtībā aizturēt un konvojēt personas, kuras tiek turētas aizdomās vai apsūdzētas noziedzīgu nodarījumu izdarīšanā.

(2) Biroja īpašumā (valdījumā) esošo šaujamieroču un speciālo līdzekļu glabāšanas un nēsāšanas kārtību nosaka Biroja priekšnieks.

**17. pants. Biroja administratīvo aktu izdošana un apstrīdēšana**

(1) Birojs, veicot likumā noteiktās funkcijas, administratīvo procesu regulējošos normatīvajos aktos noteiktajā kārtībā izdod administratīvos aktus, tai skaitā uz naudas maksājumiem vērstus administratīvos aktus.

(2) Biroja amatpersonu izdoto administratīvo aktu vai Biroja amat­personas un darbinieka faktisko rīcību var apstrīdēt Biroja priekšniekam, bet Biroja priekšnieka izdoto administratīvo aktu un faktisko rīcību – pārsūdzēt tiesā Administratīvā procesa likumā noteiktajā kārtībā.

(3) Biroja izdoto administratīvo aktu piespiedu izpildi veic tiesu izpildītāji Civilprocesa likumā un Administratīvā procesa likumā noteiktajā kārtībā.

**18. pants. Biroja amatpersonu un darbinieku pienākums**

(1) Biroja amatpersonas un darbinieka pienākums ir apzinīgi, izrādot personisko iniciatīvu un darbojoties sabiedrības interesēs, pildīt amata vai darba pienākumus, lai nodrošinātu šajā likumā paredzēto Biroja funkciju pienācīgu izpildi, atbildēt par savu rīcību normatīvajos aktos noteiktajā kārtībā un ievērot Biroja ētikas kodeksā noteiktos profesionālās ētikas un uzvedības pamatprincipus.

(2) Šā likuma [12.](http://likumi.lv/doc.php?id=61679#p7), [13.,](http://likumi.lv/doc.php?id=61679#p8) [14., 15. un 16. pantā](http://likumi.lv/doc.php?id=61679#p9) minēto funkciju pildīšanai Birojs sadarbojas ar citām valsts un pašvaldību iestādēm, nevalstiskajām organizācijām un ārvalstu institūcijām.

**IV nodaļa**

**Biroja amatpersonu un darbinieku tiesiskā aizsardzība,   
sociālās garantijas un atbildība**

**19. pants. Biroja amatpersonu tiesiskā aizsardzība un neatkarības garantijas**

(1) Biroja amatpersona ir valsts varas pārstāvis, un likumīgās prasības un rīkojumi, ko tā izvirzījusi vai devusi, pildot amata pienākumus, visām personām ir obligāti. Biroja amatpersonas goda aizskaršana, pretošanās tai, dzīvības vai veselības apdraudējums, kā arī rīcība, kas tai traucē pildīt amata pienākumus, ir sodāma saskaņā ar likumu.

(2) Biroja amatpersona neatbild par mantisko un fizisko kaitējumu, kas atbilstoši amata pilnvarām nodarīts likumpārkāpējam, kurš aizturēšanas brīdī nepakļaujas vai pretojas.

(3) Bez ģenerālprokurora piekrišanas Biroja amatpersona valsts teritorijā nav saucama pie kriminālatbildības, to nedrīkst pakļaut aizturēšanai (arī administratīvajai aizturēšanai), kratīšanai, piespiedu atvešanai. Kratīšanai vai apskatei nav pakļaujamas Biroja amatpersonas dzīvojamās vai dienesta telpas, personiskie vai dienesta transportlīdzekļi. Kriminālprocesuālie ierobežojumi uz šīm amatpersonām nav attiecināmi gadījumos, ja tās ir notvertas noziedzīga nodarījuma izdarīšanā, par ko 24 stundu laikā informē ģenerālprokuroru un Biroja priekšnieku.

**20. pants. Ierobežojumi Biroja amatpersonām** **un darbiniekiem**

(1) Biroja amatpersonu un darbinieku ienākumu gūšanas, amatu savie­nošanas un darba pildīšanas ierobežojumus, kā arī citus ar tiem saistītos ierobežojumus un pienākumus nosaka likums "Par interešu konflikta novēršanu valsts amatpersonu darbībā".

(2) Līdztekus šā panta pirmajā daļā minētajiem ierobežojumiem uz Biroja amatpersonu un darbinieku attiecas šādi papildu ierobežojumi:

1) aizliegts piedalīties politisko organizāciju (partiju) un to apvienību darbībā;

2) aizliegts organizēt streikus, demonstrācijas, piketus un piedalīties tajos.

**21. pants. Biroja amatpersonu un darbinieku atlīdzība**

Biroja amatpersonu un darbinieku atlīdzību nosaka atbilstoši Valsts un pašvaldību institūciju amatpersonu un darbinieku atlīdzības likumam.

**22. pants. Biroja amatpersonu izdienas pensijas**

Biroja amatpersonām izdienas pensijas piešķir saskaņā ar normatīvajiem aktiem, kas nosaka Biroja amatpersonu izdienas pensiju piešķiršanas, aprēķinā­šanas un izmaksas kārtību.

**23. pants. Biroja amatpersonu un darbinieku disciplināratbildība**

(1) Biroja amatpersonu un darbinieku disciplināratbildības pamatu, discip­linārpārkāpumu veidus un piemērojamos disciplinārsodus, kā arī kārtību, kādā izskata jautājumus par Biroja amatpersonas vai darbinieka saukšanu pie discip­lināratbildības, nosaka, piemērojot Valsts civildienesta ierēdņu disciplinār­atbildības likuma regulējumu, ciktāl šajā likumā nav noteikts citādi. Uz Biroja priekšnieku disciplināratbildība neattiecas.

(2) Lēmumu par disciplinārlietas ierosināšanu pret Biroja amatpersonām un darbiniekiem ir tiesīgs pieņemt Biroja priekšnieks.

(3) Biroja priekšnieka lēmumu par disciplinārsoda piemērošanu Biroja amatpersonai vai darbiniekam var pārsūdzēt tiesā Administratīvā procesa likumā noteiktajā kārtībā.

(4) Biroja amatpersonas un darbinieka saukšana pie disciplināratbildības neatbrīvo no iespējamās civiltiesiskās, administratīvās un kriminālās atbildības.

**Pārejas noteikumi**

1. Atzīt par spēku zaudējušu Korupcijas novēršanas un apkarošanas biroja likumu (Latvijas Republikas Saeimas un Ministru Kabineta Ziņotājs, 2002, 10. nr.; 2003, 8., 14. nr.; 2005, 2., 5., 14. nr.; 2006, 24. nr.; 2008, 24. nr.; 2009, 2., 15. nr.; Latvijas Vēstnesis, 2009, 193. nr.; 2011, 169. nr.).

2. Ministru kabinets līdz 2015. gada 1. jūlijam izdod šā likuma 10. pantā minētos noteikumus.

3. Šā likuma 5., 8. un 9. pants zaudē spēku Valsts dienesta likuma spēkā stāšanās dienā.

4. Šā likuma 6. un 11. pants stājas spēkā vienlaikus ar Valsts dienesta likumu.

Likums stājas spēkā 2015. gada \_\_\_\_\_\_\_\_\_\_\_\_\_\_.

Iesniedzējs:

Ministru prezidente Laimdota Straujuma

Vizē:

Valsts kancelejas direktore Elita Dreimane

Korupcijas novēršanas un apkarošanas

biroja priekšnieks Jaroslavs Streļčenoks

2015.14.04.

4256

Ģirts Blumers,

Valsts kancelejas

Valsts pārvaldes attīstības departamenta

vadītāja vietnieks

tālr. 67082933

girts.blumers@mk.gov.lv